kardosdrur/scandi-wiki huggingface dataset:
Stor frytle

 
Stor Frytle (Luzula sylvatica) er en 50-80 cm høj urt, der i Danmark vokser i løvskove, især på sandet bund. I haven kan Stor Frytle anvendes som en friskgrøn staude til skyggede steder. På grund af sine overjordiske udløbere kan den blive bestanddannende. Stor Frytle ligner græs, men tilhører siv-familien.

Beskrivelse 
Stor Frytle er en stedsegrøn flerårig urt med en tuedannende vækstform. Bladene er linieformede og helrandede. Langs randen ses tre rækker randhår. Begge sider er mørkegrønne. Blomstringen sker i maj og juni. Blomsterstænglerne hæver sig højt op over bladtuen. De endestillede blomster er regelmæssige og brune med tre bægerblade, tre kronblade, tre støvdragere osv. Frugten er en énrummet kapsel med 3 store frø, som spredes af myrer. Frøene modner godt og spirer villigt.

Dens rod består af en kort rodstok, som bærer bladene og de mange, grove trevlerødder.

Højde x bredde og årlig tilvækst: 0,30 x 1 m (30 x 5 cm/år), blomsterstænglerne er dog op til 75 cm høje.

Voksested 
Stor Frytle gror hist og her i Østjylland, hvor den findes i løvskove og krat, især på sandet bund. Den er sjælden i Nord- og Vestjylland, og den er kun kendt fra få steder på Fyn, Sjælland og Møn.

Kilde 
 Signe Frederiksen et al., Dansk flora, 2. udgave, Gyldendal 2012. .
 Sten Porse: Plantebeskrivelser, DCJ 2003 (CD-Rom).

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Flerårige urter
Haveplanter
Frytle
Havtorn (slægt)

Havtorn (Hippophaë) er en slægt af løvfældende buske i Sølvbladfamilien (Elaeagnaceae).

Havtorn producerer orange-gule bær, som er blevet brugt over århundreder som mad, naturmedicin og hudbehandling i Mongoliet, Ladakh, Rusland, Ukraine og Nordeuropa, hvor slægten har sin oprindelse.

Det er en usædvanlig hårdfør plante, der kan modstå vintertemperaturer helt ned til -43 oC. Fordi havtorn udvikler et aggressivt og omfattende rodsystem, er den ofte plantet for at hæmme jorderosion og bruges i landindvinding på grund af dens kvælstoffikserende egenskaber, der bidrager til at berige jorden. Bær og blade fra havtorn anvendes i forskellige hudplejeprodukter og som fødevareingrediens til mennesker og dyr. Havtorn er de seneste år blevet en populær ingrediens i retter fra det nye nordiske køkken.

Arter og underarter 
Slægtens inddeling i arter og underarter er omdiskuteret. Baseret på et taksonomisk studie fra 1971 med en række mindre modifikationer er slægten begrænset til syv arter og en række underarter. En ses i Danmark (H. rhamnoides ssp. rhamnoides), mens de fleste er hjemmehørende i Centralasien, Kina og Himalaya (fx H. salicifolia (Himalayahavtorn)).

 Hippophae rhamnoides  (med syv underarter):
subsp. rhamnoides (ved kyster i det nordvestlige Europa inklusive Danmark)
subsp. carpatica  (bjerge i Transsylvanien og Karpaterne)
subsp. caucasica  (bjerge mellem Sortehavet og det Kaspiske Hav)
subsp. fluviatilis  (Alperne) (synonym: Hippophae fluviatilis )
subsp. mongolica  (på grusbund fra det Ydre Mongoliet til Bajkalsøen)
subsp. sinensis  (på sandet jord i nordvest Kina og det Indre Mongoliet) (synonym: Hippophae sinensis )
subsp. turkestanica  (udbredt i Himalaya)
subsp. yunnanensis  (bjerge i Yunnan provinsen, Kina) (synonym: Hippophae yunnanensis )
 Hippophae salicifolia  (Himalayahavtorn; på sydvendte skråninger i Himalaya)
 Hippophae neurocarpa  (med to underarter)
subsp. neurocarpa (på højtliggende områder i Centralasien)
subsp. stellatopilosa (i Tibet)
 Hippophae tibetana  (i Himalaya, Tibet og det centrale Kina)
 Hippophae litangensis  (et enkelt voksested i Kina)
 Hippophae goniocarpa  (ved bredden af floder i det centrale Kina)
 Hippophae gyantsensis  (i Tibet og Kina)

Dyrkede sorter 
Flere sorter dyrkes i gartnerier og vokser i haver. De fleste er varieteter af Hippophaë rhamnoides. Eksempler er:

 Askola
 Frugana
 Habego
 Hippophae rhamnoides 'Eva'
 Hippophae rhamnoides 'Otto'
 Orange Energy
 Pollmix 1
 Sirola

Se også 
 Havtorn (art)
 Havtornklit

Referencer
Birkerød Gymnasium, HF, IB & Kostskole

Birkerød Gymnasium, HF, IB & Kostskole ligger i Birkerød. Skolen benævnes også BG, Birkerød Gymnasium og Birkerød Gymnasium, HF, IB & Boarding School. Skolen udbyder ungdomsuddannelserne alment gymnasium (Studentereksamen, Stx), toårig højere forberedelseseksamen (Hf) og International Baccalaureate (IB). Skolen har ca. 1000 elever; ca. 75 bor på skolens kostafdeling og godt 100 lærere. Gymnasiets nuværende rektor er Claus Reinholdt Campeotto.

Kendte studenter 
 1894: Arne Møller, præst og seminarieforstander, dr.phil. & theol.
 1906: Paul Dahl, godsejer
 1918: Harald Leth, maler
 1930: Ejler Bille, maler, grafiker, digter og billedhugger
 1933: Poul Astrup, professor i klinisk kemi ved Københavns Universitet
 1956: Ole Lange, forfatter, journalist og professor, dr.phil.
 1957: Pil Dahlerup, litteraturhistoriker, docent, dr.phil.
 1960: Uffe Ellemann-Jensen, journalist, cand.polit. og politiker, MF, partileder og minister
 1962: Martin Günter, jurist og politiker
 1969: Kim Schumacher, journalist, DJ og tv vært
 1977: Tina Kiberg, operasangerinde
 1978: Kuupik Kleist, grønlandsk socionom og politiker, MF og medlem af Grønlands Landsting
 1989: Lasse Bo Handberg, dramatiker, instruktør og teaterdirektør

Kilde/Eksterne henvisninger 
 Kilde: www.litteraturpriser.dk
 Birkerød Gymnasiums hjemmeside
 Uddrag af Ole C. Vendelsøes erindringer fra hans skoletid i Birkerød i 1940'erne. Artikel i Birkerød Lokalhistorie. Årg. 12. Nr. 4. – 2001. Side 8-11.
 Ole C. Vendelsøes erindringer: Birkerød Statsskole omkring 1940'erne. Artikel i Birkerød Lokalhistorie. Årg. 13. Nr. 1. – 2002. Side 8-9. (Kan ses på Hovedbiblioteket i Birkerød).

Referencer 

Gymnasier i Danmark
Gymnasium, HF, IB & Kostskole
Etableret i 1868
Gymnasiale kostskoler i Danmark
Babelstårnet

Babelstårnet var ifølge Bibelen et tårn, der blev bygget i Babylon af en forenet menneskehed for at nå himlen. Beretningen står i Det Gamle Testamente i 1. Mosebog kap. 11 vers 1-9 var en omtrent 100 meter høj trappepyramide i Babylon (Babel er hebraisk for Babylon):

Men Gud vidste, at hvis menneskene gik sammen, var intet umuligt for dem, så han sørgede for at forvirre sproget blandt de enstalende mennesker. I vers 6-7 sagde han: "Se, de er ét folk med samme sprog. Når de begynder at handle sådan, vil intet af det, de planlægger, være umuligt for dem. Lad os stige derned og forvirre deres sprog, så de ikke forstår hinanden." Det fik arbejdet til at gå i stå, og mennesker spredte sig til fjerne egne af kloden.

Denne beretning er biblens svar på hvorfor der er opstået forskellige sprog.

Se også 
 Ziggurat, et trappeformet tempeltårn

Referencer 

Det Gamle Testamente
Babylonien
Tårne
Simulationsspil

Simulationsspil er normalt computerspil som forsøger at gengive et-eller-andet så realistisk som muligt på din computer. Denne spilgenre strækker sig tilbage til først i 1980'erne, hvor der udkom flysimulator-programmer til hjemmecomputere som Commodore 64 og Apple II. Nogle produkter er blevet så succesfulde, at de er blevet anvendt til decideret undervisning, herunder bl.a. SimCity og Microsoft Flight Simulator.

I "rendyrkede" simulatorspil er hovedvægten lagt på realisme, frem for på en historie eller et "plot" i spillet: Simulationen skaber blot en virtuel verden som brugeren kan "boltre" sig i, som han eller hun har lyst til.

Transportsimulatorer 
 FlightGear er et flyvemaskinesimulationsspil med flyvemaskiner, lufthavne og byer fra virkeligheden.
 Microsoft Flight Simulator er et flysimulationsspil, med fly, lufthavne og byer fra virkeligheden.
 Microsoft Train Simulator er et togsimulationsspil med jernbaner og tog fra virkeligheden.
 Rail Simulator er et togsimulatorspil udgivet i 2007 af Kuju og EA Games. Mere realistisk end ældre togsimulatorer.
 Bus Driver er et Bussimulator spil hvor man kan køre forskellige ruter i en amerikansk storby.
 Bus Simulator 2008 er en bussimmulator som foregår i en by i Tyskland.
 Euro Truck Simulator 2 er en lastsimmulator som foregår i Europa.

 Andre 
 Farming Simulator er en serie af landbrugssimulationsspil som foregår på en lille ø med en lille by, omgivet af land.
 Goat Simulator'' er et tredje-persons perspektivs-simulationsspil, hvor man styrer en ged.

Computerspilsgenrer
Microsoft Flight Simulator 2004: A Century of Flight

Microsoft Flight Simulator 2004: A Century of Flight forkortes også til FS2004, FS9 eller FS ACOF.

Forkortelsen FS9 betyder Flight Simulator 9, fordi dette er det niende udgave af dette simulationsspil fra Microsoft.

Spillet har ikke noget egentligt formål ulig andre computerspil. Her gælder det om at få et fly sikkert op i luften og helskindet ned igen. Undervejs kan man nyde landskabet, eller beskæftige sig med radiokommunikationen og navigation.

I 2003 var det 100 år siden, at den første motoriserede flyvning tungere-end-luften fandt sted, og der fejres i Microsofts niende udgave af Flight Simulator: Flight Simulator 2004: A Century of Flight (der udkom sommeren 2003). I spillet er der 24 historiske og moderne flyvemaskiner, bl.a.

 1903 Wright Flyer
 Ryan NYP "Spirit of St. Louis"
 Beechcraft Baron 58
 Vickers Vimy
 Douglas DC-3
 Piper Cub
 Boeing 747-400
 Learjet 45
 Ford Tri-Motor
 Cessna Grand Caravan C208B
 Robinson R22 Beta II helicopter
 
Udover det overvældende antal lufthavne, landskaber og flyvemaskiner som er inkluderet i spillet som fylder 4 cd'er, kan der downloades tusindvis af add-ons (ekstra-materiale) til spillet. De to største hjemmesider med ekstra-materiale er:
 avsim
 flightsim

Computerspil fra 2003
Windows-spil
Rom-traktaten

Rom-traktaten eller Traktaten om Det Europæiske Økonomiske Fællesskab blev indgået 25. marts 1957 mellem Belgien, Nederlandene/Holland, Luxembourg, Frankrig, Italien og Vesttyskland, med ikrafttrædelse 1. januar 1958.

De oprindeligt kontraherende stater havde alle i 1951 tilsluttet sig Traktaten om Det Europæiske Kul- og Stålfællesskab (EKSF), hvor staterne på kul- og stålområderne havde opgivet dele af deres suverænitet ved at tildele væsentlige beføjelser til en institution, der var uafhængig af medlemsstaterne, og som kunne træffe bindende beslutninger på grundlag af flertalsafgørelser. Erfaringerne fra dette samarbejde havde givet staterne ønske om at udvide samarbejdet på øvrige økonomiske områder og om en fredelig udnyttelse af atomkraften. 

I overensstemmelse hermed underskrev Kul- og Stålunionens medlemsstater samme dag Rom-traktaten om Det Europæiske Økonomiske Fællesskab (EØF) og Traktaten om Det Europæiske Atomenergifællesskab (EURATOM).

Formålet med traktaterne var at opnå en øget integration af medlemsstaternes økonomier (fællesmarkedet). Rom-traktaten fastlægger samarbejdets formelle rammer og samarbejdets institutioner samt de grundlæggende principper for samarbejdet, herunder princippet om de fire friheder. 

Rom-traktaten er den grundlæggende traktat i EU-samarbejdet og er således tiltrådt af alle lande, som har sluttet sig til EF og Den Europæiske Union (EU).

Rom-traktaten er blevet ændret flere gange, herunder ved Den Europæiske Fælles Akt (1987), Maastricht-traktaten (der oprettede Unionstraktaten i 1992), Amsterdamtraktaten (1997), Nice-traktaten (2001), Tiltrædelsestraktaten med de 10 nye medlemsstater (2003), Tiltrædelsestraktaten med Rumænien og Bulgarien (2005) og Lissabontraktaten (2009).

Tidslinje

EU-traktater
Begivenheder i 1957
Europa 2000

Europa 2000 er en tværpolitisk, unionstilhænger organisation med fokus på EU's udvikling.

Ekstern henvisning 
 Europa 2000's hjemmeside 

2000
Foreninger fra Danmark
Pave Johannes Paul 1.

Albino Luciani (Canale d'Agordo 17. oktober 1912 – Vatikanstaten 28. september 1978) blev valgt til pave den 26. august 1978 og antog pavenavnet Johannes Paul som en hyldest til sine to umiddelbare forgængere, Johannes XXIII og Paul VI, men døde kun 33 dage efter. Han blev saligkåret i 2022 af Pave Frans, og er derved et skridt nærmere en helgenkåring, hvor der normalt kræves at to mirakler tilskrives personen.

Referencer

Eksterne henvisninger 

 Johannes Paul 1

Paver fra Italien
Saligkårede
Julianne Moore

Julianne Moore (født Julie Anne Smith 3. december 1960 i Fayetteville (North Carolina), USA) er en amerikansk skuespiller. I 2003 blev hun nomineret til to Oscars for bedste kvindelige hovedrolle for rollen i filmen Far from Heaven og for bedste kvindelige birolle for The Hours. For rollen som Dr. Alice Howland i Jeg er stadig Alice, vandt Moore Oscaren for bedste kvindelige hovedrolle i 2015.

Udvalgte film 
 Flygtningen (1993)
 Short Cuts (1993)
 Vanya på 42. gade (1994)
 Ni måneder (1995)
 The Lost World: Jurassic Park (1997)
 Boogie Nights (1997)
 The Big Lebowski (1998)
 Magnolia (1999)
 Hannibal (2001)
 Far from Heaven (2002)
 The Hours (2002)
 Children of Men (2006)
 Next (2007)
 A Single Man (2009)
 The Kids are all right (2010)
 Jeg er stadig Alice (2014)
 The Hunger Games: Mockingjay - Del 1 (2014)
 Seventh Son (2014)
 Freeheld (2015)
 The Hunger Games: Mockingjay - Del 2 (2015)
 Maggie's Plan

Referencer

Eksterne henvisninger 

 

Skuespillere fra USA
Ateister fra USA
Oscar for bedste kvindelige hovedrolle
Fayetteville (North Carolina)

Fayetteville er en amerikansk by og administrativt centrum det amerikanske county Cumberland County i delstaten North Carolina. Byen har  indbyggere.

Skuespillerinden Julianne Moore blev født i Fayetteville.

Den platinvindende rapper J. Cole er opvokset i Fayetteville.

NBA-spilleren Dennis Smith Jr. er født og opvokset i Fayetteville.

Referencer

Eksterne henvisninger 

 

Byer i North Carolina
Sportsspil

Sportsspil er typer af spil med sport som hovedtema. I computerspilsindustrien er de fleste populære sportsgrene som fodbold, basketball, ishockey, cykling, mv. dækket af adskillige serier og enkeltstående titler. En af de mest prominente sportsspiludviklere er EA Sports, under Electronic Arts. Der findes også brætspil, hvor temaet er sport.

Eksempler på sportsspil

Computerspil 
 FIFA-serien
 Total Club Manager 2005
 Fifa manager 08(ny udgivelse årligt)
 Football Manager 2006
 NHL 2008 (ny udgivelse årligt)
 Tiger Woods PGA TOUR 2008 (ny udgivelse årligt)
 NBA Live 2008 (ny udgivelse årligt)
 Pro Evolution Soccer 8 (ny udgivelse årligt)
 Pro Cycling Manager 2007 (ny udgivelse årligt)

Brætspil 
 Post Danmark Rundt
 Derby
 6-dagesløbet
 Goals and Glory

Andet 
 Bordfodbold

Computerspilsgenrer
Brætspil
Fløjlsrevolutionen

Fløjsrevolutionen (16. november-29. december 1989) var en relativt fredelig revolution i Tjekkoslovakiet, der førte til den kommunistiske regerings fald.

Revolutionen begyndte 16. november med en fredelig studenterdemonstration i Bratislava. Dagen efter, den 17. november, blev en anden fredelig studenterdemonstration i Prag slået voldsomt tilbage af politiet. Det førte til flere store demonstrationer fra 19. november til slutningen af december og en totimers generalstrejke den 27. november. Den 20. november var antallet af demonstrerende steget fra 200.000 dagen før til ca. 500.000. Det, og presset fra andre kommunistiske styrers fald rundt omkring i Europa, førte til, at det tjekkoslovakiske kommunistparti den 28. november erklærede, at det ville give afkald på sit magtmonopol.

Den 5. december blev pigtråden på grænsen til Vesttyskland og Østrig fjernet. Den 10. december udpegede kommunistpartiets præsident Gustáv Husák den første regering siden 1948, hvori kommunistpartiet ikke sad på et flertal af pladserne, og gik samtidig af.

Alexander Dubček blev 28. december valgt til formand for det føderale parlament, og Václav Havel blev dagen efter valgt til Tjekkoslovakiets præsident.

Som et resultat af fløjlsrevolutionen blev det første demokratiske valg siden 1948 holdt i juni 1990. Det førte til dannelsen af den første regering uden kommunistisk deltagelse i 40 år.

Tjekkiets historie
Slovakiets historie
Amager Strandpark

Amager Strandpark blev grundlagt i 1934 og ligger på øen Amager. Den strækker sig fra Badeanstalten Helgoland i nord ud for Øresundsvej, til Tiøren og Femøren i syd ud for Hedegaardsvej. Amager Strand er den strand som ligger nærmest Københavns centrum, (5 km), og benyttes af mange københavnere foruden amagerkanere, og er desuden et yndet turistmål. Strandparken har årligt over 1. mio. strandgæster.

I 2005 åbnede den nye del strandparken, med en fremskudt kystlinje i form af en kunstig ø i hele parkens 2 kilometers bredde og en lagune, tegnet af tegnestuen Hasløv & Kjærsgaard.

Lige syd for Amager Strand ligger Tiøren og Femøren, med grønne plæner og træer. Sidstnævnte parkområder lægger om sommeren ofte græs til udendørs rockkoncerter arrangeret af blandt andre Musikforeningen 5-Øren.

Strandparken drives af det kommunale selskab Amager Strandpark I/S .

Historie 
Amager Strandpark er skabt i 1933 ved indpumpning af 20.000 m³ sand ude fra havbunden. I de følgende år tilførtes yderligere ca. 100.000 m³ sand til stranden, og græsarealet blev opfyldt med 'fyld og muld'.

Formand for Sundby Sejlforening, Hans Guldager, tog initiativ til at samle alle foreninger langs Amager Strand omkring en storstilet vision om en riviera. Med 28 foreninger bag sig og et aktivt femmandsudvalg til at føre an, lagde udvalget pres på Københavns Kommune. Hans Guldagers mål med visionen var enkel. Han ønskede at sikre fremtiden for havnen og sejlforeningen i Sundby.

Den lave vandstand ved Amager Strand har altid givet problemer, og igennem alle årene måtte der fyldes mere sand på stranden, for tidevandet førte sandet ud i Øresund igen. Med den nye strandø er dette problem løst. Strandøen ligger længere ude i Øresund og her kan bølgerne ”holde” på sandet.

Referencer

Eksterne henvisninger 

 www.amagerstrand.dk er strandparkens hjemmeside, hvor man kan læse om strandparkens arrangementer, forretninger og praktiske informationer.

Strandpark
Strande i Danmark
Badeanlæg
Maos Lyst

Maos Lyst er et kollektiv på Svanemøllevej 88 i Hellerup. Juridisk navn: Andelsboligforeningen Kollektivgruppen af 1967. 

Maos Lyst blev grundlagt i 1968 som Svanemølle-kollektivet, men skiftede i 1970 navn til Maos Lyst. Det er blandt andet kendt for, at alle beboerne på et tidspunkt tog mellemnavnet "Kløvedal", efter elvernes højborg i Ringenes Herre. I 1971 lavede Henning Carlsen dokumentarfilmen "Er I bange?", som hovedsageligt handler om Maos Lyst. Kollektivet har haft flere kendte beboere, heriblandt Ebbe Kløvedal Reich, Troels Kløvedal og Henning Prins.

Kilder og henvisninger

Kollektiver
Hellerup
Christoffer Boe

Christoffer Boe (født 7. maj 1974) er en dansk filminstruktør. I 2001 lavede han Hr. Boe & Co.'s Anxiety, der var hans afgangsfilm fra Den Danske Filmskole, som han fulgte op med spillefilmen Reconstruction (2003). Denne film vandt Camera d'Or for bedste debutfilm ved filmfestivalen i Cannes i 2003 og har derudover modtaget flere priser. I 2005 fortsatte Boe arbejdet med sin narrative og visuelle stil i spillefilmen Allegro, og han har siden skrevet og instrueret Alting bliver godt igen (2010).

Han skriver selv manuskript til sine film, dog af og til med hjælp fra andre.

Eksterne henvisninger 
 
 The Director Interviews: Christoffer Boe, Allegro  på Filmmaker Magazine

Filminstruktører fra Danmark
Manuskriptforfattere fra Danmark
Ateister fra Danmark
Dansksprogede forfattere fra Danmark
Modtagere af Nordisk Film Prisen
Bajonet

Bajonetten  er et stød- og stikvåben, beregnet til montering på et gevær, for anvendelse i nærkamp. Bajonetten menes opfundet i 1640, og er opkaldt efter det formodede sted for fremstillingen, den franske by Bayonne og består af en klinge og et skæfte med tilhørende skede.

Bajonetten til det sovjetisk designede AKM og dets nyere varianter er et multifunktionsværktøj med sav og elektrisk isoleret kabelklipper.

Se også 
 Bajonetfatning

Knivvåben
Øjeblik

Et øjeblik (af plattysk ougenblic, den tid det tager at blinke med øjet) er et punkt i tiden uden udstrækning, dvs. en ikke-eksisterende, flygtig tid, men som er identificerbart som et punkt for sig. Dog mener nogle at påstå, at et øjeblik svarer til 90 sekunder, da der i keltertidens England var en tidsperiode med navnet "moment" (engelsk for "øjeblik"), som varede halvandet minut.

 

Tid
Belfast

Belfast (fra , 'udmundingen af sandbankevadestedet') er hovedstaden og den største by i Nordirland. Den ligger omkring floden Lagan på østsiden af Nordirdland. Det er den 12. største by i Storbritannien og den næststørste på øen Irland. Belfast havde 341.877 indbyggere i 2018.

I begyndelsen af 1800-tallet blev Belfast en stor havneby. Den spillede en vigtig rolle i den industrielle revolution og blev den største hørproducent i verden, hvorved den fik navnet "Linenopolis". I 1888 fik byen city-status, og på dette tidspunkt var det et af de vigtigste centre for irsk hørproduktion, tobakfremstilling og rebslagning. Skibsbygning var også en vigtig industri; skibsværftet Harland and Wolff, der byggede RMS Titanic, var verdens største skibsvært.

Industrialiseringen og migrationen gjorde det til Irlands største by, og det blev Nordirlands hovedstad efter delingen af Irland i 1922. Dens status som et globalt industricenter sluttede i årtierne efter anden verdenskrig, da byen blev hårdt ramt af Konflikten i Nordirland; i 1970'erne og 1980'erne blev den listet som en af verdens farligste byer, med en mordrate på omkring 31 pr. 100.000 indbyggere.

I moderne tid har Belfast fået en stor industri inden for fly og missiler. Byen har stadig en stor havn med kommerciel industri, inklusive Harland and Wolff, der stadig dominerer Belfast Lough. Havnen er den travleste på Irland.

Byen har to lufthavne: George Best Belfast City Airport og Belfast International Airport, der ligger hhv. ca. 5 og 20 km fra byen. Blandt byens hovedfærdselsåre er Shankill Road og Falls Road. Globalization and World Cities Research Network (GaWC) rangerede Belfast som en gamma-verdensby i 2018.

Byen rummer to universiteter: Queen's University Belfast- der blev grundlagt i 1845 og er en del af Russell Group, og Ulster University, som blev grundlagt i 1984. Desuden findes Belfast Metropolitan College, der har omkring 37.000 studerende.

Det er den næstmest besøgte by på Irland, og i 2012 besøgte 7,59 millioner mennesker Belfast. Byen rummer flere museer, heriblandt Titanic Belfast, Ulster Museum, som er en del af National Museums Northern Ireland, og Irish Republican History Museum.

Belfast har flere store sportshold, der deltager i en række forskellige sportsgrene som fodbold, rugby, cricket og ishockey. Belfast Marathon bliver afholdt hvert år 1. maj, og i 2011 deltog 20.000 personer.

Referencer

Eksterne henvisninger 

 
Byer i Nordirland
Atlasbjergene

Atlasbjergene er en række  bjergkæder i det nordvestlige Afrika, der strækker sig over 2.450 km gennem Marokko, Algeriet og Tunesien. Bjergkædens højeste punkt hedder Toubkal og har en højde på 4165 m, og ligger i det sydvestlige Marokko. Atlasbjergene skiller Middelhavet og Atlanterhavet fra Saharaørkenen, og kan inddeles  i seks mindre bjergkæder:

Mellematlas (Marokko)
Høje Atlas (Marokko)
Antiatlas (Marokko)
Tell Atlas (Algeriet, Tunesien)
Sahariske Atlas (Algeriet)
Aurèsbjergene (Algeriet, Tunesien)

Beboerne i bjergene er primært berbere i Marokko og arabere i Algeriet.

Kilder og henvisninger

Bjerge i Afrika
Bjergkæder i Afrika
Marokkos geografi
Tunesiens geografi
Algeriets geografi
Vardesyssel

Vardesyssel var et middelalderligt syssel, der bestod af seks herreder:

Nørre Horne Herred
Vester Horne Herred
Øster Horne Herred,
Skads Herred
Gørding Herred
Malt Herred.
Området svarer nogenlunde til det tidligere Ribe Amt (1970-2007), dog uden købstaden Ribe og området syd for Kongeåen, der lå i hhv. Barvidsyssel og Ellumsyssel.

Hovedbyen var Varde købstad.

Sysler